Thorkild B. Fransgaard (FRI), 2000-01-14:
Først tak for redegørelsen om byernes trafik!
en status over, hvad der er sket, og hvad der måske skal gøres i fremtiden.
Der er også nogle ting i denne redegørelse, der peger på, hvad der måske vil komme.
Det sker mange gange, at man går herop og kritiserer
Jeg vil forholde mig til de forskellige ting.
Det, der først glæder mig, er, at trafikministeren starter med at skrive i redegørelsen, at bilen er kommet for at blive, idet der bliver flere og flere familier, der ser det som en nødvendighed for at få tilværelsen til at hænge sammen, at man har en eller flere biler, og det gælder også befolkningen i byerne.
Hvor er det rigtigt set.
Det er dejligt, at ministeren nu også vil se det i øjnene, så det ikke alene er den kollektive trafik, det drejer sig om.
Nu er der jo store forskelle, alt efter om det er de få store byer, vi har her i landet, eller alle de mellemstore byer, vort land består af, med hensyn til, hvordan bytrafikken skal være.
I de enkelte storbyer er det rigtigt, at man i selve bykernen gør et eller andet for, at den kan blive bilfri - vi kan godt bruge det udtryk - men i alle de mellemstore byer, som jeg vil kalde dem, kan det ikke være rigtigt, for her finder man nemlig rigtig mange af de mennesker, der har brug for bilen til daglig.
Hvorfor er det et problem med bilerne i byerne?
Jo, det er et problem, fordi planlægningen har været forkert, og det fremgår også af redegørelsen.
Man har i den overordnede planlægning gjort alt for at begrænse byspredningen, og det er lige bestemt forkert, for det resulterer jo i, at man klumper sig sammen.
Men det kan vi jo ikke gøre noget ved her.
Det lovforslag skal vi behandle efterfølgende, og det drejer sig om, som jeg læser lovforslaget - det vil jeg komme tilbage til - at man overfører noget kompetence fra politiet til de lokale vejmyndigheder, dvs. det tekniske udvalg.
Det ser jeg som noget farligt.
At man på en eller anden måde giver kommunen lidt større beføjelser, er i orden, men det overordnede ansvar og kompetencen skal være politiets, for ellers vil det blive vidt forskelligt, alt efter hvordan stemningen er i den pågældende by.
Noget andet, ministeren er inde på, og som er rigtigt, er: Hvordan skal vi få bilerne flyttet ud af byen eller formindske det antal, der er i byen?
Det bliver nævnt, at det kan gøres i form af afgiftspolitik, men det har vi jo allerede prøvet, og jeg tror ikke, vi skal begynde at tænke på at lægge mere afgift på nogen steder.
Og det bliver nævnt, at det drejer sig om, at der gives mulighed for, at kommunen kan opkræve en afgift på private parkeringspladser og parkeringshuse, men det vil jo lige bestemt virke forkert, hvis der åbnes mulighed for det.
Jeg mener, vi skal lige den modsatte vej.
Vi skal prøve at tilskynde nogle til at bygge parkeringshuse ved indfaldsvejene eller i udkanten af storbyerne, som man gør andre steder.
Så vil folk parkere deres bil derude, hvis det kan gøres til en rimelig pris, og så tage bussen ind til centrum.
Så lige bestemt det med flere afgifter mener vi er den helt forkerte vej, og det kan Frihed 2000 ikke være med til.
Det er også rigtigt, som ministeren skriver i redegørelsen, at hver eneste ulykke, der sker, er én for meget.
Det er vi vel enige om alle sammen, og derfor skal vi gøre alt muligt, alt hvad der er mulighed for, for at kan undgå dem.
Det mener jeg også er gjort, men man kan jo selvfølgelig prøve at gøre det bedre.
En af tingene var, at fartbegrænsningen i byerne generelt blev sat ned fra 60 km/t til 50 km/t.
På det tidspunkt, der blev talt om det, var jeg skeptisk over for det, men jeg må medgive ministeren, at det har hjulpet på området.
Men en yderligere generel nedsættelse tror jeg ikke vil være rigtigt.
Der er allerede nu store muligheder for, at de lokale vejmyndigheder sammen med politiet kan oprette det, der hedder § 40-veje.
Dem er der mange af, i hvert fald i de mellemstore byer.
Jeg skal ikke sige, om det er tilfældet i København, for jeg er ikke herfra, men der er allerede nu oprettet mange af dem i de mellemstore byer, hvor man går ned til 30 km/t, så her har man virkelig store muligheder ude hos de lokale vejmyndigheder. Under området miljø og luftforurening skriver ministeren i sin redegørelse, at luftforureningen er faldet, og det er kun dejligt.
Vi har i hvert fald været nogle, der har slået til lyd for, om ikke det rigtige forhold er, at forureningen faktisk er faldet. Og hvorfor er den nu det?
Jo, det er den, fordi vi har nogle dygtige bilfabrikker, der har udviklet nogle biler, der næsten ikke forurener.
Den ene ting er, at de kører meget længere på hver liter brændstof, og den anden ting er, at de har fået så fine filtre i udstødningen, at der faktisk ikke er forurening mere.
Det bliver også nævnt i redegørelsen - og derfor synes
jeg faktisk, den er ret positiv - at med hensyn til det, man godt kan kalde blyforurening, er den fuldstændig ophørt fra bilerne, og det er da dejligt, at den er det.
Når der er tale om byforurening og forurening som sådan,
kan det give nogle store debatter, hvor nogle har den ene mening, nogle den anden.
Hvor skadelig den er, skal jeg ikke kunne sige, men jeg kan da sige til sammenligning, at nu har vi lige haft et årsskifte, og det er fra forskellig side - ikke i officielle rapporter, men i hvert fald af nogle, der måske ved noget om det - blevet påpeget, at alt det fyrværkeri, der fyres af en nytårsaften, giver lige så megen blyforurening, hvis man må bruge det udtryk, som hele den øvrige byforurening.
Det er bare for at sammenligne, hvor alvorligt det er.
En anden ting, ministeren kommer ind på i sin redegørelse, er, at i byerne er det mere og mere cyklen, der bliver transportmidlet.
Det er jeg enig med ministeren i, og der skal gøres alt muligt for, at cyklisterne har så gode forhold som muligt.
Der er virkelig brugt mange hundrede millioner kroner forkert i de senere år på at lave cykelstier ude i, hvis jeg må bruge udtrykket, de tyndtbefolkede områder, hvor der ingen cykler er.
De penge kunne være brugt bedre på at forbedre forholdene i byerne. En anden ting, jeg lige vil nævne - det er ikke med i trafikministerens redegørelse, men jeg tillader mig alligevel at komme med nogle bemærkninger om det - er noget nyt, som vi skal være forberedt på inde i byerne.
Det er noget, der virkelig florerer i andre storbyer i verden, og det kommer også herhjemme.
Det drejer sig om personer, der løber på rulleskøjter.
Nu skal vi ikke tænke på rulleskøjter som legetøj.
Vi skal være forberedt på, at det bliver et transportmiddel i fremtiden, og det er kun godt.
Det forurener ikke, og folk kommer hurtigt frem.
Men selve redegørelsen tager vi i Frihed 2000 til efterretning.
Der er som nævnt nogle elementer deri, vi ikke kan gå ind for, men det må vi tage stilling til, når de enkelte lovforslag bliver fremsat.
Men vi siger tak for redegørelsen.